स्कूलमा भर्ना भएको केही समय पश्चात् नै बुवा एउटा बस दुर्घटनामा पर्नुभयो। त्यसपछाडि उहाँको स्वास्थ्य ठीक नरहँदा उहाँले ट्यूशन पढाउन छोड्नुभयो, र हामीले पनि आफ्नो पढाइ प्राय: आफैं हेर्नुपर्दथ्यो। त्यसले गर्दा म आफैं सबै कुरा खोज्न र हेर्न बाध्य हुन पुगें। ट्यूशन पढाउन छाड्दा घरमा आर्थिक समस्या पनि निम्त्यायो। त्यति बेलासम्म बुवाले कानूनी कागजपत्र पनि लेख्न छाडिसक्नुभएको थियो। सरकारले त्यस कार्यका लागि छुट्टै कर्मचारी राख्ने नयाँ प्रावधान ल्याएको थियो। यसरी हाम्रा आर्थिक श्रोतहरू बन्द हुन पुग्दा र खर्च बढ्न जाँदा वर्षभरि खानाको व्यवस्था गर्न पनि हामीलाई धौ-धौ पर्न गएको थियो। तर गाउँलेहरूको सहयोगले हाम्रो परिवार जसोतसो चलिरह्यो।
